Wanneer ’n produsent besluit om die skeerpatroon van sy wolskape te verander, kan dit ’n rits ekonomiese en ander implikasies inhou. Daarom moet die voor- en nadele deeglik opgeweeg word alvorens enige daadwerklike besluite geneem word.
Buiten goeie voorafbeplanning soos die bestel van wolsakke, vroegtydige bespreking van ’n skeerspan en dies meer, moet ’n produsent ook die skeerfrekwensies, oftewel skeerintervalle, van sy skape bepaal.
Die invloed van skeerintervalle op die winsgewendheid van sy diere se wol, hang van verskeie faktore af. Dit sluit in die tyd van die jaar, die lengte van ’n skaap se wol, klimaats- en voedingstoestande, asook dek- en lamseisoene. ’n Skeerdery kan byvoorbeeld nie in die lamseisoen of koudste wintermaande plaasvind nie, aangesien dit tot groot verliese kan lei.
Volgens Jacobus le Roux van BKB is die keuse om te skeer ’n plooibare een. Wanneer droogtetoestande byvoorbeeld op pad is en breekwol begin kop uitsteek, kan ’n produsent vroeër skeer.
Hy sê produsente kan die skeerpatroon op hul plase enige tyd verander na gelang van omstandighede. “Een groot voordeel van ’n wolskaap is sy aanpasbaarheid. In ’n droogte groei die wol gewoonlik stadiger en is die produksie per skaap minder. Maar die vesel groei ook fyner as gevolg van die droogte en die prys vergoed vir die laer produksie. Dié tipe wol staan ook soms bekend as ‘hongerwol’.”